Document ID: 32005D0303

KOMMISSIONENS BESLUTNING
af 31. marts 2005
om ikke-optagelse af tjæresyre, dichlorophen, imazamethabenz, kasugamycin og polyoxin i bilag I til Rådets direktiv 91/414/EØF og om tilbagetrækning af godkendelser af plantebeskyttelsesmidler, der indeholder disse stoffer
(meddelt under nummer K(2005) 975)
(EØS-relevant tekst)
(2005/303/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 8, stk. 2, fjerde afsnit, og
ud fra følgende betragtninger:
(1)
Ifølge artikel 8, stk. 2, i direktiv 91/414/EØF kan en medlemsstat i en periode på 12 år fra datoen for meddelelsen af direktivet tillade markedsføring af plantebeskyttelsesmidler, der indeholder aktive stoffer, som ikke er opført i bilag I til direktivet, og som allerede var på markedet to år efter meddelelsen heraf, mens disse stoffer gradvist undersøges inden for rammerne af et arbejdsprogram.
(2)
I Kommissionens forordning (EF) nr. 451/2000 (2) og Kommissionens forordning (EF) nr. 1490/2002 (3) fastsættes nærmere bestemmelser for iværksættelsen af anden og tredje fase af det arbejdsprogram, der er omhandlet i artikel 8, stk. 2, i direktiv 91/414/EØF. Hvis en anmelder undlader at opfylde sine forpligtelser i henhold til disse forordninger, foretages der ikke nogen fuldstændighedskontrol eller evaluering af dossieret vedrørende det pågældende aktive stof. Hvad angår tjæresyre, dichlorophen, imazamethabenz, kasugamycin og polyoxin er der enten ikke fremlagt et fuldstændigt dossier, eller anmelderen har oplyst, at der ikke vil blive forelagt et dossier inden for den fastsatte tidsfrist. Disse aktive stoffer bør derfor ikke optages i bilag I til direktiv 91/414/EØF, og medlemsstaterne bør trække alle godkendelser af plantebeskyttelsesmidler, der indeholder disse stoffer, tilbage.
(3)
For de aktive stoffer, for hvilke der kun er en kort periode fra advisering til tilbagetrækning af plantebeskyttelsesmidler, der indeholder sådanne stoffer, bør der indrømmes en frist til bortskaffelse, oplagring, afsætning og anvendelse af eksisterende lagre på højst 12 måneder, således at de eksisterende lagre kun kan anvendes i yderligere én dyrkningsperiode. I tilfælde med længere perioder mellem advisering og tilbagetrækning kan denne frist afkortes, således at den udløber ved udgangen af dyrkningsperioden.
(4)
For dichlorophen, imazamethabenz, kasugamycin og polyoxin er der fremlagt oplysninger, som er blevet vurderet af Kommissionen sammen med eksperter fra medlemsstaterne, og det fremgår heraf, at der er behov for fortsat anvendelse af de pågældende stoffer. I sådanne tilfælde bør der iværksættes midlertidige foranstaltninger med henblik på udvikling af alternativer.
(5)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Tjæresyre, dichlorophen, imazamethabenz, kasugamycin og polyoxin optages ikke i bilag I til direktiv 91/414/EØF.
Artikel 2
Medlemsstaterne sørger for følgende:
1)
Godkendelser af plantebeskyttelsesmidler, der indeholder tjæresyre, dichlorophen, imazamethabenz, kasugamycin eller polyoxin, trækkes tilbage senest den 30. september 2005.
2)
Fra den 15. april 2005 gives der ikke godkendelse eller forlænget godkendelse af plantebeskyttelsesmidler, der indeholder tjæresyre, dichlorophen, imazamethabenz, kasugamycin eller polyoxin, i henhold til undtagelsesbestemmelsen i artikel 8, stk. 2, i direktiv 91/414/EØF.
3)
Uanset nr. 1) kan medlemsstater, der er opført i kolonne B i bilaget, indtil senest den 30. juni 2007 opretholde deres godkendelser af plantebeskyttelsesmidler, der indeholder stoffer, som er opført i kolonne A, til anvendelsesformål, der er angivet i kolonne C i samme bilag, således at der kan udvikles et effektivt alternativ til det pågældende stof.
Medlemsstater, der gør brug af undtagelsen i første afsnit, sikrer, at følgende betingelser er opfyldt:
a)
Fortsat anvendelse kan kun accepteres, hvis den ikke har nogen skadelige virkninger på menneskers eller dyrs sundhed eller en uacceptabel indvirkning på miljøet.
b)
Plantebeskyttelsesmidler, der stadig er på markedet efter den 30. september 2005, forsynes med nye etiketter, hvoraf de skærpede anvendelsesbetingelser fremgår.
c)
Der træffes alle relevante foranstaltninger til at reducere eventuelle risici.
d)
Der gøres seriøse bestræbelser på at udvikle alternativer til disse anvendelser.
4)
Den pågældende medlemsstat underretter senest den 31. marts 2005 Kommissionen om de foranstaltninger, der træffes i henhold til nr. 3), herunder navnlig foranstaltninger, der træffes i henhold til litra a)-d).
Artikel 3
Eventuelle frister, som medlemsstaterne indrømmer i henhold til artikel 4, stk. 6, i direktiv 91/414/EØF, skal være så korte som muligt.
Hvis godkendelserne i henhold til artikel 2, nr. 1), skal trækkes tilbage senest den 30. september 2005, udløber fristen senest den 30. september 2006.
Hvis godkendelserne i henhold til artikel 2, nr. 3), skal trækkes tilbage senest den 30. juni 2007, udløber fristen senest den 31. december 2007.
Artikel 4
Denne beslutning er rettet til medlemsstaterne.
Udfærdiget i Bruxelles, den 31. marts 2005.

Labels: 12
20
3
6